VEGA præsenterer **Organisk og fængende folk leveret af Thys stolte sønner**
*Jonah Blacksmith med brødrene Alstrup i spidsen, har haft et succesfuldt 2016, og det nye år tegner allerede rigtig godt. Kort tid efter det syv mand store ensemble meldte udsolgt til deres kommende Lille VEGA koncert, annonceres nu en ekstrakoncert torsdag den 14. december.*

**Nostalgi og minder fra bedsteforældrenes dagligstue**
Jonah Blacksmiths Thy’ske ophav fornægter sig ikke i den varme og vedkommende atmosfære på scenen. Man fornemmer et nostalgisk tilbageblik til bedsteforældrenes hyggelige dagligstue i Koldby, hvor strengeinstrumenter, klaver og harmonika dannede musikalsk ramme for samværet.

De store vidder, kystlinjen og den forblæste natur har sat sit stilfærdige, eftertænksomme aftryk i musikken. Blandt afdæmpede, stemningsfulde passager findes også himmelstræbende og kraftfulde udladninger - præcis som den vestvendte brænding i kløerne på efterårsstormene fra nord.

Smeden og bedstefaderen Johannes Alstrup, der efter sigende var den stærkeste mand i byen, og som uden tvivl var manden med den største - banjospillende - næve, har lagt navn til bandet med sit alias; Johannes Smed.

Den forgangne sommer bød på et større festivalprogram med koncerter på blandt andet Roskilde, Skanderborg, Jelling, Nibe og ikke at forglemme en aldeles mindeværdig afslutning

på Tønder Festival 2016. En koncert der efterfølgende var på alles læber.

Foruden en netop overstået support-tour med Allan Olsen bød anden halvdel af 2016 på færdiggørelse af gruppens andet album, som rammer gaden den 30. januar 2017. Førstesinglen fra den endnu unavngivne plade ”Once You Love” udkom i december 2016 og har fået en fantastisk modtagelse af bandets fans.

**Fakta om koncerten:**

Jonah Blacksmith (DK)
Torsdag den 14. december 2017 kl. 21.00

Lille VEGA, Enghavevej 40, 1674 København V

Billetpris 175 kr. + gebyr

Billetsalget starter onsdag den 11. januar via vega.dk og Ticketmaster